*Tóth Krisztina*

**A tigris**

Szekrény mögött van egy rés,

vigyázz, oda be ne nézz!

Szekrény mögött, bent a résben,

(Hogy bújt oda? Én sem értem!)

a szekrény és a fal között

valami beköltözött!

Néha fújtat, néha mormog,

néha azt hiszed, hogy nincs is,

de ha a lámpát leoltod,

látni, oda bújt a tigris!

Ott a tigris, bent a résben!

Hogy bújt oda? Én sem értem!

Hozok neki néha enni:

kérsz egy cukrot? Itt van egy szem,

de több nincsen, mára ennyi,

többet el ne lopd a kekszem!

Eldugta a papucsomat,

meg a zoknit is vagy tízszer,

morzsát is hagyott egy csomót,

mindent telefröcskölt vízzel!

Elég malac ez a tigris.

De hogy szóljak rá, ha nincs is?

Oda bújt be szégyenében,

ott lakik most, bent a résben!

Ha sötét van, ott a bajsza,

mozog a falon a rajza,

de ha felgyújtom a lámpát,

rögtön behúzza a lábát,

megérzem a tigrisszagot,

belefeküdt az ágyamba,

ott is tigrisnyomot hagyott:

jól tenné, ha békén hagyna.

A mackók is megijedtek:

ha megint jön, majd kap egyet!

Nyugi, tigris, házitigris,

maradj ott bent, látlak így is!